ไทยพาณิชย์เปิดเว็บไซต์ดูดเอสเอ็มอี
ไทยพาณิชย์เปิดตัวเว็บไซต์เอสเอ็มอี พื้นที่ออนไลน์สำหรับคนรุ่นใหม่ที่เริ่มทำธุรกิจ
4 ต.ค. 2555

ไทยพาณิชย์เปิดตัวเว็บไซต์เอสเอ็มอี พื้นที่ออนไลน์สำหรับคนรุ่นใหม่ที่เริ่มทำธุรกิจ 
นายศิริชัย สมบัติศิริ รองผู้จัดการใหญ่ กลุ่มลูกค้าธุรกิจ ธนาคารไทยพาณิชย์ เปิดเผยว่า ขณะนี้คนรุ่นใหม่มีแนวโน้มเป็นเจ้าของธุรกิจตัวเองมากขึ้น และใช้ช่องทางออนไลน์ในการขายสินค้า หาข้อมูลความรู้ และแลกเปลี่ยนข้อมูลระหว่างกัน ธนาคารจึงพัฒนาเว็บไซต์ www.scbsme.com ภายใต้แนวคิด “We Share” ขึ้น โดยมุ่งหวังให้เป็นคอมมูนิตีไซต์สำหรับผู้ประกอบการเอสเอ็มอีเพื่อผู้ประกอบการเอสเอ็มอีด้วยกัน ที่จะมาร่วมกันสร้างเครือข่ายสังคมแห่งการแบ่งปัน
“เรามุ่งหวังให้เว็บไซต์นี้เป็นคอมมูนิตีไซต์สำหรับผู้ประกอบการเอสเอ็มอีเพื่อผู้ประกอบการเอสเอ็มอีด้วยกัน ที่จะมาร่วมกันสร้างเครือข่ายสังคมแห่งการแบ่งปัน แลกเปลี่ยนประสบการณ์และความรู้ รวมถึงการแบ่งปันเรื่องราวความสำเร็จของผู้ประกอบการตัวจริงที่จะช่วยสร้างแรงบันดาลใจให้กับเจ้าของกิจการท่านอื่น โดยสิ่งเหล่านี้นับเป็นจุดเด่นของ www. scbsme.com ที่แตกต่างจากเว็บไซต์อื่นๆ”
ทั้งนี้ ในเว็บไซต์แบ่งออกเป็น 2 ส่วนหลักสำคัญ SCB to SMEs คือ แบ่งปันข้อมูลความรู้ทางธุรกิจแก่ผู้ประกอบการเอสเอ็มอีให้มีความรอบรู้เรื่องธุรกิจ ซึ่งให้ข้อมูลโดยศูนย์วิจัยเศรษฐกิจและธุรกิจธนาคารไทยพาณิชย์ และหน่วยงานด้านเอสเอ็มอีระดับประเทศ และ SMEs to SMEs แนะนำเคล็ดลับความสำเร็จจากเจ้าของธุรกิจเอสเอ็มอี ที่นำประสบการณ์ แนวทางการ และวิธีการแก้ปัญหา มาร่วมแบ่งปันกับผู้อื่น